**მოწვევა ექსპერტებისთვის ტრენინგ მოდულის შექმნაზე**

**(მომსახურების ხელშეკრულება)**

სოციალური სამართლიანობის ცენტრი იწვევს გამოცდილ ექსპერტებს/სპეციალისტებს არასრულწლოვანთა ძალადობრივი რადიკალიზაციის საკითხზე, ბავშვთა კეთილდღეობისა და განათლების სისტემაში (განსაკუთრებით ზოგადსაგანმანათლებლო დაწესებულების მანდატურები, მასწავლებლები, სოციალური მუშაკები) დასაქმებულ პირთათვის ტრენინგის მოდულისა და გზამკვლევის შემუშავებისთვის.

რადიკალიზაცია გლობალური ფენომენია, თუმცა სხვადასხვა კონტექსტში ის გამორჩეული თავისებურებებით ხასიათდება. როგორც წესი, სწორედ რადიკალიზაციის პროცესი უსწრებს წინ იდეოლოგიურად ან სიძულვილით მოტივირებული ძალადობრივი აქტების ჩადენას. შესაბამისად, რადიკალიზაციის ნიშნების ადრეულ ეტაპზე იდენტიფიცირებას განსაკუთრებული მნიშვნელობა აქვს მისი ეფექტიანი პრევენციისა და საზოგადოებრივი უსაფრთხოების უზრუნველყოფისთვის. განსაკუთრებულ ყურადღებას იმსახურებს არასრულწლოვანთა რადიკალიზაცია, რადგან, არაერთი კვლევის მიხედვით, არასრულწლოვნებში რადიკალიზაციის რისკი შედარებით მაღალია.

შესაქმნელი ტრენინგ მოდულისა და გზამკვლევის მიზანია, რომ საგანმანათლებლო დაწესებულებების თანამშრომლებმა მიიღონ საბაზისო ცოდნა რადიკალიზაციის არსის, სახეებისა და მისი განვითარების პროცესის შესახებ, შეძლონ მოსწავლეებში საყურადღებო ქცევის იდენტიფიცირება და მისი მართვა შეძენილი ცოდნის და შესწავლილი ინსტრუმენტების გამოყენებით.

ექსპერტს მოეთხოვება განათლების სისტემაში დასაქმებულ პირთათვის შეიმუშავოს შემდეგი 4 დოკუმენტი:

1. **მოკლე სახელმძღვანელო/გზამკვლევი რადიკალიზაციის ფენომენის შესახებ;**

აღნიშნული გზამკვლევს ტრენინგში ჩართული პროფესიონალები შეისწავლიან ტრენინგის ფარგლებში. სახელმძღვანელო მომზადებული უნდა იყოს აკადემიური სტანდარტების სრული დაცვით, მორგებული უნდა იყოს ქართულ კონტექსტს და მისი გამოყენება თავისუფლად უნდა შეეძლოთ იმ პირებსაც, რომლებიც ტრენინგში არ მიიღებენ მონაწილეობას (10-15 გვერდი).

გზამკვლევი მოკლედ უნდა მიმოიხილავდეს შემდეგ თემებს:

- რადიკალიზაციის განმარტება, ძირითადი სახეები და გავრცელებული ფორმები;

- სასკოლო სივრცე და რადიკალიზაცია;

- რადიკალიზაციის ძირითადი წყაროები და სივრცეები;

- რადიკალიზაციის პრევენციის ძირითადი ხერხები.

1. **რადიკალიზაციის ნიშნების ამოსაცნობი “ჩეკლისტი”**

ჩეკლისტი უნდა მოიცავდეს კონკრეტულ საკითხებსა და ნიშნების ჩამონათვალს, რომელთა დადასტურება ან უარყოფა განათლების სისტემის მუშაკს დაეხმარება რადიკალიზაციის ამოცნობაში ან მოსწავლის ქცევის რადიკალიზაციად შეფასებაში, შემდგომი რეაგირების მიზნით. ჩეკლისტი შექმნილი უნდა იყოს არასრულწლოვანთა ფსიქო-სოციალური განვითარების, სასკოლო გარემოს თავისებურებებისა და სკოლის როლის გააზრებით, მტკიცებულებაზე დაფუძნებული მეთოდით და მისი ეთიკურობა და მეთოდოლოგიური სანდოობა დადასტურებული უნდა იყოს პროფესიული ლიტერატურით ან კვლევებით. ჩეკლისტს თან უნდა ახლდეს მისი ადმინისტრირების ინსტრუქცია, რაც სამომავლოდ განათლების სფეროს პროფესიონალებს დაეხმარებათ რისკების შეფასებაში.

1. **ტრენინგის ჩატარების მეთოდოლოგია**

ექსპერტმა უნდა მოამზადოს ტრენინგის ჩატარების სქემა, რომელიც ემყარება ტრენინგ მოდულის შექმნის სტანდარტებს (ქრონომეტრაჟი, მედიუმები, სავარჯიშოების სახეები). ტრენინგის მოდულის პირველადი კონცეფცია უნდა შეთანხმდეს სოციალური სამართლიანობის ცენტრის წარმომადგენელთან.

კვლევის შემსრულებელი ექსპერტი დოკუმენტის შემუშავებასთან ერთად, პასუხისმგებელია მის საფუძველზე ერთი სატესტო ტრენინგის ჩატარებაზე, რომელიც ორგანიზებული იქნება სოციალური სამართლიანობის ცენტრის მიერ.

1. **პრე და პოსტ ტესტები**

ექსპერტმა უნდა მოამზადოს პრე და პოსტ ტესტები, რომლითაც გაიზომება ტრენინგში მონაწილე პირთა ინფორმირების დონისა და ცოდნის ზრდა.

**დოკუმენტებზე მუშაობის ვადები:**

დოკუმენტის შემუშავებისთვის ხელშეკრულება დაიდება 3 თვის ვადით.

თანამშრომლობის დაწყების ვადაა 01.04.2024 წელი. ტრენინგის მასალების (ჯამში 4 დოკუმენტი) ჩაბარების ბოლო ვადაა 10.06.2024 წელი. პირველადი ტრენინგის ჩატარების და ტრენინგ-მოდულის ტესტირებისთვის განსაზღვრული პერიოდია 31.06.2024 წელი.

**ექსპერტი უნდა აკმაყოფილებდეს შემდგომ კრიტერიუმებს:**

* ბაკალავრისა და მაგისტრის ხარისხი სამართალმცოდნეობაში, სოციალურ მეცნიერებებში, ტერორიზმისა და რადიკალიზაციის კვლევებში, განათლების მენეჯმენტში ან სხვა მომიჯნავე სპეციალობაში. დოქტორის ხარისხი ან სადოქტორო პროგრამის სტუდენტობა ჩაითვლება უპირატესობად.
* შესაბამისი მიმართულებით კვლევითი, ანალიტიკური, აკადემიური ან პრაქტიკული გამოცდილება, არანაკლებ 5 წლისა;
* ანალიტიკურ დოკუმენტებზე (კვლევა, ანგარიში, სტატია და ა.შ.) მუშაობის გამოცდილება;
* ტრენინგ-მოდულის ან მსგავსი დატვირთვის მქონე სასწავლო მასალის შექმნის გამოცდილება;
* ინგლისური ენის სამუშაო დონეზე ცოდნა. დამატებითი ენის ცოდნა ჩაითვლება უპირატესობად;
* საჭირო კანონმდებლობისა და სისტემების ზოგადი ცოდნა;
* გამორჩეული აკადემიური, კვლევითი და წერითი უნარები;
* შემჭიდროვებულ ვადებში სამუშაოს სრულყოფილად შესრულების უნარები.

**კანდიდატმა უნდა წარმოადგინოს შემდეგი** **საკონკურსო დოკუმენტაცია:**

* რეზიუმე (CV);
* უმაღლესი განათლების დამადასტურებელი დიპლომების ასლები;
* შესასრულებელ ანალიტიკურ დოკუმენტთან დაკავშირებული კონკრეტული ხედვა (არაუმეტეს 300 სიტყვისა);
* აქამდე შესრულებული ანალიტიკური ან აკადემიური ნამუშევრების ელ. ვერსიები. არსებობის შემთხვევაში, აქამდე შექმნილი ტრენინგ-მოდული (მაქსიმუმ 5 დოკუმენტი);
* ფასის შემოთავაზება (გადასახადებისა და საპენსიო შენატანის ჩათვლით);

სოციალური სამართლიანობის ცენტრი მიესალმება, მათ შორის, კოლექტიურად, ორი ექსპერტის მიერ შემოტანილ ერთიან სააპლიკაციო განაცხადებს. ასეთ შემთხვევაში, გთხოვთ, მკაფიოდ განსაზღვრეთ ორივე ექსპერტის კომპეტენციის ფარგლები და სათანადოდ დაასაბუთეთ ჯგუფურად მუშაობის საჭიროება.

საკონკურსო განაცხადების მიღების ბოლო ვადაა 2024 წლის 20 მარტი. განაცხადები უნდა გამოგზავნოთ შემდეგ ელ-ფოსტაზე: info@socialjustice.org.ge.

კითხვების არსებობის შემთხვევაში, მოგვწერეთ ელ-ფოსტის შემდეგ მისამართზე: giorgi.potskhverishvili@socialjustice.org.ge.

სოციალური სამართლიანობის ცენტრი იტოვებს უფლებას, კანდიდატს მოსთხოვოს კომპეტენციის დამადასტურებელი სხვა დამატებითი დოკუმენტების წარმოდგენა. სოციალური სამართლიანობის ცენტრი იტოვებს უფლებას, რომ კანდიდატს მოსთხოვოს პრაქტიკული ანალიტიკური დავალების შესრულება.

სოციალური სამართლიანობის ცენტრი დაუკავშირდება მხოლოდ შერჩეულ კანდიდატებს.